Un viatge fantàstic i a la història de l'aviació
La companyia Farrés Brothers i Cia. s’ha fet un nom a base de treball, pulcritud i imaginació en el sovint menystingut àmbit del teatre familiar. Els seus espectacles tenen la virtut d’enganxar amb la mateixa força a nens i adults. Tripula és la seva nova proposta i on s’ha vist ha deixat bocabadats públic i crítica. Sí, l’escenografia és espectacular i de dimensions immenses, i està realitzada en un iglú de vent, una construcció efímera feta amb tela de globus aerostàtic. Però que ningú no s’enganyi: només amb l’embolcall no es fa una proposta d’aquest calibre. Cal molt més per fer el ple, i aquest espectacle ho té tot.

Jordi Palet signa una dramatúrgia més complexa del que sembla aparentment per narrar la història de dos inventors, tocats per aquella despistada i divertida bogeria, que emprenen un viatge en una nau ben especial. El públic, a més de ser ingredient essencial en forma de màgic i alhora mundà combustible, és també honorable viatger que acompanya als dos tripulants en un fantàstic viatge a planetes inventats i situacions agradablement excepcionals,  fins esdevenir protagonista davant perills imminents.

Tot plegat per apropar-nos a la fantàstica aventura d’emprendre un viatge i alhora a la història de l’aviació, a més de transmetre valors com l’esforç comú per plantar cara a les adversitats, sense deixar de potenciar el talent individual i la passió a l’hora de fer les coses per més petites que siguin.

Espectacle que transcorre com una exhalació, que manté al públic atent des del moment d’accés a l’espai escènic fins al final del viatge gràcies a les interpretacions de Jordi i Pep Farrés, veritables mestres de cerimònia i aventurers intrèpids que mesuren perfectament les dosis d’energia actoral adients a cada situació.

Si hi ha algú que no vulgui emprendre el viatge des de l’interior de la nau podrà gaudir d’un altre espectacle digne de menció, el de la part tècnica. Vam tenir la sort de fer de públic també fora del globus i assistir a com Jordi Llongueras, sense veure res del que passava a dins i només guiat per la veu dels actors i la pauta, llençava cada efecte sonor, cada música, com feia físicament des de fora alguns dels efectes que des de dins són espectaculars i com deixava lliscar la il·luminació, que en aquest espectacle és un dels elements cabdal. Dissenyada per Llongueras amb el detallisme d’un gran mestre artesà aconsegueix tot un ventall de sensacions que dins el globus són pura màgia.

No us perdeu aquest espectacle independentment de l’edat que tingueu.

Teresa Ferré. Recomana, 7 juliol 2014.

Un viatge meravellós

Una tela de globus “estàtic”, un gas molt especial, dos artistes, un públic molt atent, i altes dosis d’imaginació, són els ingredients necessaris per un espectacle deliciós: Trípula, dels Farrés Brothers i cia. En un escenari inusual, dins el que sembla un hangar d’aeroport, els germans Fabrice i Philippe Montgolfier, descendents directes per part de tieta dels inventors del globus aerostàtic original, Joseph i Etienne Montgolfier, ens conviden a volar amb ells en un viatge al·lucinant per terres llunyanes, mons perduts i mons imaginaris, durant el qual viurem tota mena d’aventures i descobrirem éssers prodigiosos, animals misteriosos, i llocs increíbles.

Tot és possible gràcies a una “altra” tecnologia punta feta d’andròmines, cordes, teles, llums i ombres. Molt teatre gestual, marionetes, ombres xineses, i molta molta imaginació, amb jocs de paraules a l’abast de petits i grans i divertidíssimes picades d’ullet al públic adult. Com expliquen ells mateixos, la companyia Farrés Brothers. han creat un espectacle a partir de conèixer el projecte “Iglús de vent”, de Jordi Enrich, que buscava donar noves vides a vells globus aerostàtics en desús, i els ha obert “un camp dʼexploració teatral inèdit en el recorregut de la companyia”.

Jo em vaig quedar encisada una bona estona en el món de les cabòries, i vaig tenir por de no saber sortir del mar de dubtes… però gràcies a la prodigiosa conducció del pilots de la nau, i de la perícia dels seus valerosos ajudants, vam poder arribar sans i estalvis a bon port.

Mariona Sanfeliu, Núvol, 8 juliol 2014.

